9268 reysi bo‘yicha uchgan Rossiya samolyotining Misrda qulagan joyidan olingan birinchi fotosuratlar fojia yuz bergandan bir necha soat o‘tib paydo bo‘ldi. Samolyot aholi punktlaridan uzoqda joylashgan kimsasiz hududda qulagan. Suratlar voqea joyiga Misr bosh vaziri kelganda olingan. Samolyot 31 oktabrda falokatga uchragan. Sharm-al-Shayh- Sankt-Peterburg reysi bo‘yicha parvozni amalga oshirayotgan samolyot bilan aloqa uzilgan. Ma’lum qilinishicha, samolyot keskin tarzda 1,5 kilometrga pastlab ketgan va shundan keyin radarlar ekranidan g‘oyib bo‘lgan. Aloqa yo‘qolishidan oldin uchuvchi Qohira aeroportiga qo‘nishga ruxsat so‘ragan. Keyinroq samolyot qulagan aniq joy ma’lum bo‘ldi. Samolyot bortida 224 kishi – 7 nafar ekipaj a’zosi va 217 nafar yo‘lovchi, jumladan 21 nafar bola bo‘lgan. Ularning barchasi halok bo‘lgan.